Ο **Ουίντον Άλαν Ουάι Ρούφερ** (*Wynton Alan Whai Rufer*, γεννήθηκε 29 Δεκεμβρίου 1962) είναι Νεοζηλανδός πρώην ποδοσφαιριστής που αγωνιζόταν ως επιθετικός. Πέρασε πάνω από μία δεκαετία της επαγγελματικής του καριέρας στην Ελβετία και τη Γερμανία, σημειώνοντας τις μεγαλύτερες επιτυχίες του στη Βέρντερ Βρέμης. Το 1999 ψηφίστηκε κορυφαίος ποδοσφαιριστής του 20ού αιώνα στην Ωκεανία από την IFFHS, όπως επίσης και από την Ποδοσφαιρική Συνομοσπονδία Ωκεανίας.

Βιογραφία
---------

Έκανε το ντεμπούτο του το 1980 παίζοντας για το σύλλογο Στοπ Άουτ, που τον πρώτο χρόνο του υποβιβάστηκε από το Εθνικό Πρωτάθλημα. Την επόμενη χρονιά ήταν πρωταθλητής με την Ουέλινγκτον Ντάιμοντ Γιουνάιτεντ, ενώ ο ίδιος κέρδισε το βραβείο του νέου ποδοσφαιριστή της χρονιάς της Νέας Ζηλανδίας.

Παρά το γεγονός ότι ο επόμενος σταθμός της καριέρας του φάνηκε ότι θα ήταν η Νόριτς Σίτι, η γραφειοκρατία τον οδήγησε στην Ελβετία όπου αγωνίστηκε με επιτυχία για 7 χρόνια. Το διάστημα 1982–87 ήταν παίκτης της ΦΚ Ζυρίχης με την οποία συμμετείχε σε 136 επίσημους αγώνες και πέτυχε 57 γκολ, 43 από τα οποία στο πρωτάθλημα, χωρίς όμως να κατακτήσει κανένα τίτλο. Το 1989 του απονεμήθηκε ο τίτλος του Ποδοσφαιριστής της Χρονιάς στην Ωκεανία, ένας από τους τρεις που κατέκτησε. Την ίδια χρονιά η πρωταθλήτρια Γερμανία Βέρντερ Βρέμης τον απέκτησε και από την επόμενη σεζόν ξεκίνησαν οι τίτλοι, πρώτα το Κύπελλο Γερμανίας, κάτι που θα επαναληφθεί και το 1993–94, ενώ ήταν και πρωταθλητής το 1992–93.
Σε διεθνές επίπεδο ήταν πρώτος σκόρερ του Τσάμπιονς Λιγκ το 1993–94 με 8 γκολ, στο οποίο η ομάδα του δεν μπόρεσε να ξεπεράσει τη φάση των ομίλων, ενώ στέφθηκε και νικητής του Κυπέλλου Κυπελλούχων Ευρώπης το 1992. Μετά το 1995 αγωνίστηκε στην Ιαπωνία, στη Γερμανία ξανά και το 1997 επέστρεψε στην πατρίδα, όπου η έλευση του πρώτου επαγγελματικού συλλόγου ποδοσφαίρου της Νέας Ζηλανδίας, της Όκλαντ Κινγκς, το 1999, τον είδε να διορίζεται παίκτης-προπονητής για τις δύο πρώτες σεζόν του νεοιδρυμένου NSL της Αυστραλίας. Ο σύλλογος κατέλαβε την όγδοη θέση και ο ίδιος να σημείωσε 12 γκολ σε 48 αγώνες στις τρεις τελευταία του αγωνιστικές περιόδους.

Έκανε το ντεμπούτο του εκπροσωπώντας την Εθνική Νέα Ζηλανδίας με αντίπαλο το Κουβέιτ στις 16 Οκτωβρίου του 1980 στην ηλικία των 18 ετών, ενώ σημείωσε το πρώτο του γκολ στις 14 Δεκεμβρίου 1981 απέναντι στην ίδια αντίπαλο σε συνάντηση που έληξε με 2–2 για τα προκριματικά του Παγκοσμίου Κυπέλλου του 1982. Η επιτυχής πορεία οδήγησε την για πρώτη φορά συμμετοχή της Νέας Ζηλανδίας σε τελική φάση Παγκοσμίου Κυπέλλου. Ο Ρούφερ αγωνίστηκε συνολικά 23 φορές με την εθνική ομάδα σημειώνοντας 12 γκολ.

Μετά την αποχώρησή του από την ενεργό δράση υπήρξε για μικρό χρονικό διάστημα προπονητής, ενώ το 2007 ορίστηκε ως ένας από τους πρεσβευτές της FIFA ενάντια στο ρατσισμό μαζί με εξέχοντες διεθνείς ποδοσφαιριστές όπως οι Πελέ, Μισέλ Πλατινί, Μπόμπι Τσάρλτον, Μία Χαμ, Τιερί Ανρί. Το 2021 η IFFHS τον επέλεξε στην καλύτερη ομάδα όλων των εποχών της Ωκεανίας.

Τίτλοι και διακρίσεις
---------------------

**Γκρασχόπερς**

* Κύπελλο Ελβετίας : 1989

**Βέρντερ Βρέμης**

* Πρωτάθλημα : 1992–93
* Κύπελλο DFB-Pokal (2) : 1990–91, 1993–94
* DFB-Supercup : 1993, 1994
* Κύπελλο Κυπελλούχων Ευρώπης : 1991–92

**Ατομικές διακρίσεις**

* Καλύτερος νέος ποδοσφαιριστής της χρονιάς στη Νέα Ζηλανδία (2) : 1981, 1982
* Καλύτερος παίκτης της Ωκεανίας (3) : 1989, 1990, 1992
* FIFA Oceania Footballer of the Century[16]
* Τσάμπιονς Λιγκ πρώτος σκόρερ : 1993–94
* Hall of Fame των σπορ της Νέας Ζηλανδίας : 2005
* IFFHS : Καλύτερος ποδοσφαιριστής Ωκεανίας του 20ού αιώνα
* IFFHS Legends
* IFFHS Καλύτερη ομάδα όλων των εποχών της Ωκεανίας

Παραπομπές
----------

1. ↑  «Oceania - Player of the Century». Ανακτήθηκε στις 20 Δεκεμβρίου 2021.
2. 1 2  «Rufer, Wynton». Ανακτήθηκε στις 21 Δεκεμβρίου 2021.
3. ↑  «On-Field Performers Honours». Ανακτήθηκε στις 20 Δεκεμβρίου 2021.
4. ↑  «Wynton Rufer». Ανακτήθηκε στις 21 Δεκεμβρίου 2021.
5. ↑  «Wynton Rufer». Ανακτήθηκε στις 20 Δεκεμβρίου 2021.
6. ↑  «Meet the Bundesliga Legends: Wynton Rufer». Ανακτήθηκε στις 20 Δεκεμβρίου 2021.
7. 1 2  «Wynton Rufer». Ανακτήθηκε στις 20 Δεκεμβρίου 2021.
8. ↑  «Champions Cup/Champions League Topscorers». Ανακτήθηκε στις 20 Δεκεμβρίου 2021.
9. ↑  «Wynton Rufer». Ανακτήθηκε στις 20 Δεκεμβρίου 2021.
10. 1 2  «Wynton Alan Whai Rufer - Goals in International Matches». Ανακτήθηκε στις 21 Δεκεμβρίου 2021.
11. ↑  «Football: All Whites GOAT Wynton Rufer rejects possible name change for national team». Ανακτήθηκε στις 20 Δεκεμβρίου 2021.
12. ↑  «New Zealand Football: Post-war history». Ανακτήθηκε στις 20 Δεκεμβρίου 2021.
13. ↑  «FIFA Ambassadors against Racism». Αρχειοθετήθηκε από το πρωτότυπο στις 26 Ιουνίου 2009. Ανακτήθηκε στις 21 Δεκεμβρίου 2021.
14. ↑  «IFFHS ALL TIME OCEANIA MEN'S DREAM TEAM». Ανακτήθηκε στις 20 Δεκεμβρίου 2021.

Εξωτερικοί σύνδεσμοι
--------------------